‘Gordhan het gedink hy is God’Pravin Gordhan, minister van openbare ondernemings (Foto: ANA) Die hooggeregshof in Pretoria het Maandag uitspraak voorbehou in die aansoek wat deur Seth Radebe, voormalige Transnet-direkteur, ingedien is. Radebe beweer hy is in die pad gesteek deur Pravin Gordhan, minister van openbare ondernemings, weens rasgemotiveerde redes en dat dit onwettig was. Regter Hans Fabricius het gesê hy behou sy uitspraak voor tot 25 September. Adv. Dali Mpofu, vir Radebe, het vroeër aan die hof gesê dat Gordhan teen sy kliënt gediskrimineer het toe hy in die pad gesteek is en dat die hof Gordhan se besluit ter syde moet stel. Mpofu voer aan Gordhan oefen “oormatige mag” oor Transnet uit. Mpofu het spesifiek aangedui dat hy ŉ probleem het met Gordhan se versuim om te reageer teen aantygings van rassisme wat Radebe teen hom gemaak het. “Ek het nuus vir die minister. Jy dank nie sommer net mense af nie. Die howe het gesê nie eens die president van die republiek kan dit doen nie. Gordhan het subjektief gedink hy is God. Hier is iemand wat dink hy is ŉ superminister en nie verplig om te reageer nie,” het Mpofu gesê. Mpofu het bygevoeg Gordhan verstaan nie hoe die regering en die staat werk nie en dat sy “arrogansie” in sy dokumente voortgesit word. “Hy het gesê hy wil nie iemand soos hy [Radebe] in sy raad hê nie. Dit is nie sy raad nie. As hy sy tuinier by die huis wil afdank, is dit reg so.” Gordhan voer aan hy het Radebe afgedank omdat hy bloot bewyse van staatskaping wat Transnet miljarde se skade berokken het, geïgnoreer het. Radebe en twee ander persone is in Mei van die raad verwyder. Gordhan het destyds verduidelik die Transnet-raad se versuim om aandag te skenk aan verdoemende bevindings van die regsfirma Werksmans was van die redes vir die verwydering van die laaste drie raadslede. Popo Molefe is as hoof van die tussentydse raad aangestel. Gordhan het gesê die verslag van Werksmans was duidelik oor wat die raad moes doen ná die omstrede lokomotiefkontrak van R54,5 miljard. Adv. Nazeem Cassim, vir Gordhan, het aan die hof gesê die aantygings dat die minister rassisties is, is pure onsin. “Dit is ŉ besluit wat hy geneem het dat die man nie gepas is vir die raad nie. Ons weet R17,4 miljard het verlore gegaan in die aankoop van daardie lokomotiewe. Moet die minister wag totdat mense sterf? Die land is beroof. Die minister het opgetree om die ‘bloeding’ stop te sit. As mense by Transnet opgetree het, sou miljarde rande bespaar kon word,” het Cassim gesê.